PATVIRTINTA

Viešosios įstaigos

Centrinės projektų valdymo agentūros direktoriaus pavaduotojo

2020 m. d. potvarkiu Nr.

**KVIETIMO TEIKTI PARAIŠKAS**

**KELIONIŲ IŠLAIDOMS KOMPENSUOTI IŠ**

**2014–2021 M. EUROPOS EKONOMINĖS ERDVĖS FINANSINIO MECHANIZMO PROGRAMOS „KULTŪRA“ DVIŠALIO BENDRADARBIAVIMO FONDO**

**GAIRĖS PAREIŠKĖJAMS**

1. **BENDROSIOS NUOSTATOS**
2. Pagal šį kvietimą teikiamos paraiškos kelionių išlaidoms kompensuoti iš 2014–2021 m. Europos ekonominės erdvės (toliau – EEE) finansinio mechanizmo programos „Kultūra“ (toliau - Programa) dvišalio bendradarbiavimo fondo.
3. Gairės pareiškėjams yra parengtos vadovaujantis:
   1. 2014–2021 m. EEE finansinio mechanizmo įgyvendinimo reglamentu, patvirtintu 2016 m. rugsėjo 8 d. EEE finansinio mechanizmo komiteto;
   2. 2014–2021 m. Europos ekonominės erdvės ir Norvegijos finansinių mechanizmų dvišalio bendradarbiavimo fondo administravimo ir įgyvendinimo taisyklėmis, patvirtintomis Lietuvos Respublikos finansų ministro 2018 m. lapkričio 12 d. įsakymu Nr. 1K-389 „Dėl 2014–2021 m. Europos ekonominės erdvės ir Norvegijos finansinių mechanizmų įgyvendinimo Lietuvoje“ (toliau – DBF taisyklės).
4. Gairėse vartojamos sąvokos:
   1. Pareiškėjas - viešasis ar privatus subjektas, komercinė ar nekomercinė bei nevyriausybinė organizacija, įsteigta kaip juridinis asmuo Lietuvos Respublikoje arba vienoje iš valstybių donorių. Fizinis asmuo, kuris turi teisę gyventi Lichtenšteino kunigaikštystėje.
   2. Projektas - kultūros prieinamumo plėtojimui ir kultūrinio švietimo stiprinimui bei vietos kultūrinio verslumo skatinimui skirtas projektas, planuojamas įgyvendinti pagal Programą.
5. Paraiškas vertins ir atrinks Programos operatorius (toliau - PO) - viešoji įstaiga Centrinė projektų valdymo agentūra (toliau - CPVA).
6. Kvietimo tikslas - padėti skatinti dvišalę partnerystę tarp institucijų ar kultūros veikėjų iš valstybių donorių (Islandijos, Lichtenšteino ir Norvegijos) ir Lietuvos.
7. Bendra kvietimui skirta suma – 50 000 eurų. Didžiausia galima lėšų suma paraiškai - iki 2 000 eurų. Objektyviai grįstais atvejais (pvz., keliaujant į arba iš Šiaurės Norvegijos ar Islandijos, arba bet kuriam kitam skrydžiui, kuriam reikia persėdimo Osle), pareiškėjas gali prašyti didesnės sumos. Didesnių kelionės išlaidų ir (arba) papildomų nakvynių bei dėl to prašomos didesnės nei 2 000 eurų sumos poreikis turi būti pagrįstas paraiškoje (4.3 p.).
8. Kelionė turi įvykti likus ne mažiau kaip 5 dienoms iki atitinkamo atviro kvietimo teikti projektų paraiškas pagal Programą pabaigos.
9. Prieš kelionę pareiškėjas turi gauti CPVA rašytinį patvirtinimą, kad paraiška buvo patvirtinta.
10. Kvietimo tipas – nuolatinis paraiškų teikimas. Kvietimo kelionių išlaidoms kompensuoti terminas pasibaigs, kai bus panaudotos visos kvietimui skirtos lėšos, bet ne vėliau kaip likus trims savaitėms iki atitinkamo atviro kvietimo teikti projektų paraiškas pagal Programą pabaigos.
11. Pagal šį kvietimą gali būti kompensuojamos kelionių tarp Lietuvos ir valstybės donorės bei valstybės donorės ir Lietuvos išlaidos, susijusios su potencialių partnerių paieška, siekiant įgyvendinti projektus pagal Programą, prieš arba rengiant atviro kvietimo projekto paraišką.
12. Tinkamos finansuoti bus tik kelionės į užsienio valstybę ir atgal visų rūšių transporto priemonėmis, išskyrus automobilį ir taksi, išlaidos bei dienpinigiai („perdiems“) (fiksuotieji įkainiai, apimantys apgyvendinimą, maitinimą, vietines keliones bei kitas susijusias išlaidas), kurių įkainiai taikomi ES finansuojamoms išorės pagalbos sutartims ir kurių aktuali redakcija yra paskelbta adresu: <https://ec.europa.eu/europeaid/sites/devco/files/perdiems-2017-03-17_en.pdf>.
13. Į kelionę vykstantis asmuo turi būti paraišką pateikusios institucijos darbuotojas. Ši nuostata netaikoma, kai paraišką teikia fizinis asmuo, kuris turi teisę gyventi Lichtenšteino Kunigaikštystėje.
14. Tas pats Pareiškėjas gali pateikti tik vieną paraišką kelionės išlaidoms kompensuoti. Visos kitos jo paraiškos, išskyrus pateiktą anksčiausiai, bus atmestos.
15. **PAREIŠKĖJAI IR PARAIŠKŲ TEIKIMAS**
16. Pareiškėjas yra tinkamas, jei:
    1. Jis yra Lietuvos Respublikoje ar vienoje iš valstybių donorių registruotas juridinis asmuo;
    2. Jis yra fizinis asmuo, turintis teisę gyventi Lichtenšteino Kunigaikštystėje.
17. Pareiškėjui negali būti iškelta bankroto ar restruktūrizavimo byla, jis negali būti likviduojamas.
18. Pareiškėjas turi užpildyti lietuvių arba anglų kalba nustatytos formos paraiškos formą (1 priedas).
19. Pareiškėjas gali pasirašyti paraišką ir pateikti ją CPVA vienu iš šių būdų:
    1. pasirašyti kvalifikuotu elektroniniu parašu ir kartu su priedais pateikti elektroniniu paštu [eeagrants@cpva.lt](mailto:eeagrants@cpva.lt);
    2. pasirašyti popierinę paraiškos versiją ir jos skenuotą kopiją su priedais pateikti elektroniniu paštu eeagrants@cpva.lt.
20. **PARAIŠKŲ VERTINIMAS**
21. Paraiškos bus vertinamos pagal jų pateikimo pirmumą (pirmiausiai bus vertinamos anksčiausiai pateiktos paraiškos), vadovaujantis gero valdymo, skaidrumo, lygiateisiškumo, efektyvumo ir netolerancijos korupcijai principais.
22. Lėšos kelionės išlaidoms kompensuoti bus skirtos, jei paraiška atitiks šiuos kriterijus:
    1. pareiškėjas yra tinkamas;
    2. paraiška ir/ar papildoma informacija (jei taikoma) pateikta nustatytais terminais;
    3. visos paraiškos formos dalys tinkamai užpildytos lietuvių arba anglų kalba;
    4. planuojamos veiklos atitinka šio kvietimo teikti paraiškas kelionių išlaidoms kompensuoti tikslą;
    5. kelionės tikslas yra aiškiai susijęs su viena Programos finansavimo kryptimi, įvardinta šiame kvietime teikti paraiškas;
    6. visos veiklos ir išlaidos yra tinkamos finansuoti (išvardintos 11 p.).
23. Paraiškų vertinimo metu CPVA gali pareiškėjo paprašyti per CPVA nurodytą terminą pateikti papildomą informaciją.
24. CPVA įvertins paraiškas per 10 darbo dienų nuo tinkamai užpildytos paraiškos gavimo dienos.
25. Pareiškėjas apie paraiškos vertinimo rezultatus (finansavimą arba nefinansavimą) bus informuojamas per 3 darbo dienas nuo paraiškos vertinimo pabaigos.
26. Vertinimo metu nustačius, kad pareiškėjas paraiškoje pateikė klaidinančią informaciją arba pareiškėjas ar su paraiška susiję asmenys siekia gauti informaciją, kurią PO laiko konfidencialia, arba neteisėtai daryti įtaką vertinimo rezultatams ar vertintojams, CPVA paraišką atmes.
27. Su pareiškėjais rašytinės sutartys nebus sudaromos.
28. **IŠLAIDŲ KOMPENSAVIMAS IR ATSISKAITYMAS UŽ JAS**
29. 100 procentų tinkamos finansuoti kelionės išlaidos finansuojamos iš Dvišalio bendradarbiavimo fondo. Visi mokėjimai atrinktų paraiškų dėl kelionės išlaidų kompensavimo pareiškėjams bus atliekami per du mokėjimus (t. y. iš dviejų šaltinių - 47,7485 % iš 2014-2021 m. EEE finansinio mechanizmo ir 52,2515 % - iš Norvegijos finansinio mechanizmo).
30. Kompensuojamos tik tinkamos finansuoti išlaidos (išvardintos 11 p.).
31. Iki 80 procentų visų paraiškai skirtų lėšų gali būti išmokėta avansu (jei avanso paprašyta paraiškoje). Atitinkama suma pareiškėjui pervedama per 10 darbo dienų nuo CPVA sprendimo skirti finansavimą priėmimo.
32. Išlaidos pareiškėjams bus apmokamos taikant išlaidų kompensavimo su avansu ar be avanso būdą. Jei pareiškėjas avanso neprašo, konstatuojama, kad iki kelionės pabaigos patirtas išlaidas pareiškėjas padengs iš savo lėšų, o vėliau paprašys CPVA kompensuoti patirtas išlaidas.
33. Kelionių išlaidos (išskyrus transporto į užsienio valstybę ir atgal išlaidas) deklaruojamos ir apmokamos supaprastintai, taikant aktualias Europos Komisijos dienpinigių (fiksuotųjų įkainių, kurie apima apgyvendinimo, maitinimo, vietinių kelionių ir kitas būtinas kelionės išlaidas užsienio valstybėse) normas, taikomas ES finansuojamoms išorės pagalbos sutartims.
34. Transporto į užsienio valstybę ir atgal išlaidos (pvz., kelionės bilietai) turės būti pagrįstos išlaidų pagrindimo ir apmokėjimo dokumentais.
35. Per 10 darbo dienų nuo kelionės pabaigos pareiškėjas turi pateikti CPVA Mokėjimo prašymą dėl kelionės išlaidų kompensavimo (2 priedas), su:
    1. informacija apie įvykusią kelionę, įskaitant trumpą vykdytų veiklų ir pasiektų rezultatų aprašymą, tolesnius planus ir išvadas;
    2. dokumentų, pagrindžiančių kelionės išlaidas, kopijomis (sąskaitų ir jų apmokėjimą patvirtinančių dokumentų);
    3. dokumentų, įrodančių kiekybinio projekto rezultato pasiekimą, kopijomis (pvz., dokumentų, patvirtinančių vizito dalyvių skaičių).
36. CPVA apmoka pareiškėjui patirtas tinkamas finansuoti išlaidas per 15 darbo dienų nuo Gairių 31 punkte nurodytų tinkamai parengtų dokumentų gavimo.
37. **BAIGIAMOSIOS NUOSTATOS**
38. Informacija apie Programą, renginius, kvietimus teikti paraiškas ir kita pareiškėjams aktuali informacija skelbiama interneto svetainėse [www.eeagrants.lt](http://www.eeagrants.lt) ir [www.cpva.lt](http://www.cpva.lt).
39. Pareiškėjas CPVA sprendimus gali apskųsti DBF taisyklėse nustatyta tvarka ne vėliau kaip per 14 dienų nuo tos dienos, kurią pareiškėjas sužinojo ar turėjo sužinoti apie skundžiamus CPVA veiksmus ar neveikimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_